
B8-0141/2017
Rezoluția Parlamentului European referitoare la încheierea CETA UE-Canada
(2017/2525(RSP))
Parlamentul European,
–	având în vedere că principiul precauției este unul dintre pilonii protecției consumatorilor și a mediului comune la nivelul UE, astfel cum se prevede la articolul 191 alineatul (2) din Tratatul privind funcționarea Uniunii Europene (TFUE), 
–	având în vedere avizul Comisiei pentru ocuparea forței de muncă și afaceri sociale destinat Comisiei pentru comerț internațional referitor la propunerea de decizie a Consiliului privind încheierea unui acord economic și comercial cuprinzător (CETA) între Canada, pe de o parte, și Uniunea Europeană și statele sale membre, pe de altă parte[footnoteRef:1], [1:  EMPL_AD(2016)593983.] 

–	având în vedere diverse inițiative ale cetățenilor europeni și canadieni îndreptate împotriva acestui acord,
–	având în vedere declarația Comisiei din 15 februarie 2017 referitoare la încheierea CETA UE-Canada,
–	având în vedere articolul 123 alineatul (2) din Regulamentul său de procedură,
A.	întrucât rundele de negocieri privind CETA au fost caracterizate, de la început, de o lipsă profundă de transparență, astfel încât populația și reprezentanții aleși de aceasta au putut cu greutate să urmărească în mod activ discuțiile în desfășurare; 
B.	întrucât aplicarea forțată a procedurilor de soluționare a litigiilor dintre investitori și stat (ISDS) este în continuare o problemă gravă, deoarece creează un sistem de justiție paralel, astfel încât întreprinderile puternice pot ataca unul dintre pilonii de bază ai suveranității statelor membre: statul de drept;
C.	întrucât nu poate fi garantată aplicarea principiului precauției în cadrul CETA; 
D.	întrucât costurile de producție în mai multe ramuri ale agriculturii canadiene sunt cu mult mai scăzute decât cele ale producătorilor europeni, cum ar fi producătorii din sectorul creșterii animalelor, punând astfel în pericol chiar existența acestora; 
E.	întrucât instituțiile care ar trebui să fie înființate în temeiul acordului CETA au un caracter supranațional și nu fac obiectul controlului democratic exercitat de cetățenii UE, astfel cum a subliniat Curtea Constituțională Federală a Germaniei în legătură cu Comitetul mixt CETA, 
1.	ia în calcul posibilitatea de a nu-și da acordul pentru CETA;

2.	subliniază că, înainte de lansarea unor noi negocieri comerciale, trebuie organizate dezbateri publice și trebuie stabilită o definiție clară a standardelor incontestabile, principiul precauției fiind doar unul dintre acestea; 
3.	încredințează Președintelui sarcina de a transmite prezenta rezoluție Consiliului European, Consiliului, Comisiei, Comitetului Regiunilor, Comitetului Economic și Social European, guvernelor și parlamentelor statelor membre, precum și parlamentului și guvernului Canadei.

